text: Politimand brugte unødig magt
  05 november 2013 kl. 12.11
  Studerende Stefan Thatheswararajah, Horsens, har fået medhold i et af syv klagepunkter over Sydøstjyllands Politi. Han blev en dag i juni anholdt på Strandpromenaden i Horsens.
  Anholdelsen blev filmet af en kammerat, og videoen blev lagt ud på youtube, hvor mere end 90.000 har set den.
  Sydøstjyllands Politi indbragte selv sagen for Den uafhængige Politiklagemyndighed, da Stefan Thatheswararajah anklagede politiet for unødig magtanvendelse.
  Politiklagenævnet har nu givet Stefan Thatheswararajah medhold i et af syv klagepunkter. Klagemyndigheden mener, at den mandlige betjent handlede for voldsomt ved at skubbe ham hårdt op mod politibilen flere gange.
  Det var derimod i orden, at den 19-årige mand blev tvunget til jorden og lagt i håndjern, fordi han gjorde modstand mod anholdelsen og optrådte provokerende.
  Politiklagenævnet kritiserer heller ikke, at politiet foretog anholdelsen.
  Stefan Thatheswararajah har forklaret, at han deltog i en havefest og pludselig blev ført væk af politiet.
  Ledelsen af Sydøstjyllands Politi tager nu i samarbejde med Rigspolitiet stilling til, om der skal rejses en disciplinærsag mod betjenten.
  
  Se eller gense videoen her:
  